《暮春联句九首》
宋代·许月卿

贺公雅吴语，文靖咏唐风。
我自儒多误，心惭佛六通。
将焉用彼相，不肯为渠公。
明月夜满目，晴云晓盪胸。
马更骑东下，骝更入花中。
无虑殊难老，有头能自翁。
徜徉生计拙，潇散自谋忠。
自酒杯中满，红尘门外讧。
汉轮谩牧叟，鲁质不周丰。
自诡冰坚渡，如新火浣同。
青山青未了，绿水绿无穷。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。